钦定古今图书集成/明伦汇编/官常典/第636卷 > 宋珰
## 钦定古今图书集成/明伦汇编/官常典/第636卷 > 宋珰

按《宋史》本传：“珰字宝臣，华州渭南人。乾德中，解褐青
城主簿，擢著作佐郎，知绵州。太宗即位，召对，赐绯鱼。
复出知秦州，有善政，就拜监察御史，充陕西转运使以韦亶代知秦州。珰去州未百日，亶坐事系狱。上以
珰前有治绩，赐钱五十万。再命知秦州，安集诸戎，部
内清肃。雍熙初，转比部员外郎。在任凡六年，俄迁屯”
田郎中、知益州。属岁饥多盗，珰始至，以方略擒捕招
缉，盗皆首伏屏息，下诏嘉奖。端拱初，以珰为西川转
运使，加左谏议大夫，改知陕州。淳化中，三吴岁饥，疾
病，民多死，择长吏养治之，命珰知苏州。珰体丰硕，素
病足，至州，地卑湿，疾益甚。人或劝其谢疾北归，珰曰：
“天子以民病俾我绥抚，我以身病而辞焉，非臣子之
义也。”既而太白犯南斗，曰：“斗为吴分，民方饥，天象如
此，长吏得无咎乎！”四年卒，年六十一。上闻之嗟悼，录
其子明远为蒲城主簿，俾护其丧归葬焉。